b'\n_START_ARTICLE_\nLete\xc4\x8di Holandec\n_START_PARAGRAPH_\nLete\xc4\x8di Holandec oziroma De Vliegende Hollander v originalu, je legendarna ladja duhov, ki ve\xc4\x8dno jadra po \xc2\xbbsedmih morjih\xc2\xab. Opaziti naj bi jo bilo mo\xc5\xbeno iz daljave, obsijano s \xc4\x8dudno svetlobo. \xc4\x8ce Lete\xc4\x8dem Holandcu kdo da znak za pozdrav, se le-ta pribli\xc5\xbea in sku\xc5\xa1a oddati po\xc5\xa1to. \xc4\x8ce katera ladja sprejme po\xc5\xa1to, postane ravno tako izgubljena.\n_START_SECTION_\nLegenda\n_START_PARAGRAPH_\nLegenda je zasnovana po resni\xc4\x8dni osebnosti, nizozemskem kapitanu Bernardu Fokkeju iz 17. stoletja, ki je slovel po hitrosti s katero je potoval med Nizozemsko in Javo. Ljudje so zato sumili, da je povezan s hudi\xc4\x8dem. Po nekaterih izro\xc4\x8dilih je kapitan imenovan Falkenburg, Van der Decken ali Ramhout van Dam. _NEWLINE_Ve\xc4\x8dina verzij zgodbe navaja, da se je kapitan zaklel, da bo Rt dobre nade obplul v orkanu, pa \xc4\x8de bo okrog njega plul do sodnega dne. Po drugih verzijah se je na krovu zgodil zelo krvav zlo\xc4\x8din ali pa celo kuga. Kapitan, ladja in posadka so obsojeni, da plujejo ve\xc4\x8dno brez mo\xc5\xbenosti pristanka. Dogodek naj bi se zgodil leta 1641, 1680 ali 1729. _NEWLINE_Opazijo se podobnosti s kr\xc5\xa1\xc4\x8dansko legendo o ve\xc4\x8dno potujo\xc4\x8dem \xc5\xbdidu._NEWLINE_Kapitan Van der Decken, ki je preklel Boga in je obsojen na ve\xc4\x8dno potovanje po morju, naj bi bil iz Terneuzna na Nizozemskem.\n_START_SECTION_\nNadaljevanje legende\n_START_PARAGRAPH_\nPo legendi je leta 1841 Richard Wagner napisal opero Der fliegende Holl\xc3\xa4nder, Frederick Marryat pa 1837 roman The Phantom Ship (Ladja duhov)._NEWLINE_Ideja o zakleti ladji se pojavi tudi v pripovedki Ladja strahov Wilhelma Hauffa, kjer je posadka odre\xc5\xa1ena tako, da jo neprostovoljna potnika preneseta na kopno in polo\xc5\xbeita na tla. _NEWLINE_Zgodba se nadaljuje tudi v filmu Pirati s Karibov: Mrtve\xc4\x8deva skrinja, kjer je kapitan Davy Jones.'